CELEX: 32021R1160
Language: el
Date: 2021-05-12 00:00:00
Title: Κατ’ εξουσιοδότηση κανονισμός (ΕΕ) 2021/1160 της Επιτροπής της 12ης Μαΐου 2021 για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά την περιοχή περιορισμού αλιείας για τη σαρδελόρεγγα και την περιοχή περιορισμού αλιείας για το φασί Ατλαντικού στη Βόρεια Θάλασσα

15.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 250/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1160 ΤΗΣ ΕΠΙΤΡΟΠΗΣ
         της 12ης Μαΐου 2021
         για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά την περιοχή περιορισμού αλιείας για τη σαρδελόρεγγα και την περιοχή περιορισμού αλιείας για το φασί Ατλαντικού στη Βόρεια Θάλασσα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 (1) του Συμβουλίου, και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2019/1241 προβλέπει τη θέσπιση τεχνικών μέτρων για τη Βόρεια Θάλασσα.
                  
               
                     (2)
                  
                  
                     Το Βέλγιο, η Δανία, η Γερμανία, η Γαλλία, οι Κάτω Χώρες, και η Σουηδία (στο εξής: ομάδα Scheveningen) έχουν άμεσο συμφέρον διαχείρισης της αλιείας στη Βόρεια Θάλασσα. Στις 15 και 19 Οκτωβρίου 2020 τα εν λόγω κράτη μέλη υπέβαλαν δύο κοινές συστάσεις σύμφωνα με το άρθρο 18 παράγραφος 1 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) και το άρθρο 15 παράγραφος 3 του κανονισμού (ΕΕ) 2019/1241, με τις οποίες προτείνουν την έγκριση ορισμένων τροποποιήσεων των ισχυουσών διατάξεων σχετικά με την περιοχή περιορισμού αλιείας για το φασί Ατλαντικού και την περιοχή περιορισμού αλιείας για τη σαρδελόρεγγα στη Βόρεια Θάλασσα που καθορίζονται στο παράρτημα V του κανονισμού (ΕΕ) 2019/1241, μέσω κατ’ εξουσιοδότηση πράξης της Επιτροπής. Τα εν λόγω κράτη μέλη υπέβαλαν αναθεωρημένη έκδοση της κοινής σύστασης σχετικά με την περιοχή περιορισμού αλιείας για τη σαρδελόρεγγα στις 2 Φεβρουαρίου 2021. Και οι δύο κοινές συστάσεις διαβιβάστηκαν από τα εν λόγω κράτη μέλη στα σχετικά γνωμοδοτικά συμβούλια για διαβούλευση.
                  
               
                     (3)
                  
                  
                     Δεδομένου ότι και οι δύο κοινές συστάσεις προτείνουν αλλαγές στο παράρτημα V του κανονισμού (ΕΕ) 2019/1241, ο παρών κατ’ εξουσιοδότηση κανονισμός προβλέπει τα μέτρα που προτείνονται από τα κράτη μέλη όσον αφορά τόσο την περιοχή περιορισμού αλιείας για τη σαρδελόρεγγα όσο και την περιοχή περιορισμού αλιείας για το φασί Ατλαντικού.
                  
               
                     (4)
                  
                  
                     Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολόγησε τα στοιχεία που διαβίβασαν τα κράτη μέλη προς υποστήριξη των διατάξεων που περιλαμβάνονται σε αμφότερες τις κοινές συστάσεις (3). Τα προτεινόμενα μέτρα αξιολογήθηκαν σύμφωνα με τις αρχές που θεσπίζει το άρθρο 15 παράγραφος 4 του κανονισμού (ΕΕ) 2019/1241.
                  
               
                     (5)
                  
                  
                     Η κοινή σύσταση που υποβλήθηκε από τα κράτη μέλη σχετικά με την περιοχή περιορισμού αλιείας για το φασί Ατλαντικού πρότεινε τη θέσπιση συγκεκριμένης εξαίρεσης για σκάφη των οποίων η ισχύς μηχανών υπερβαίνει τα 221 kW και χρησιμοποιούν δανέζικους γρίπους, εφόσον τα εν λόγω σκάφη συμμορφώνονται με τα μεγέθη ματιών που ορίζονται στο παράρτημα V μέρος Β σημείο 1.1 του κανονισμού (ΕΕ) 2019/1241. Η ΕΤΟΕΑ ανέλυσε τα στοιχεία που υπέβαλαν τα κράτη μέλη και κατέληξε στο συμπέρασμα ότι, λαμβανομένου υπόψη του περιορισμένου αριθμού των σχετικών σκαφών και του περιορισμένου αντικτύπου που έχει ο δανέζικος γρίπος με άγκυρα στον βυθό, η θέσπιση της συγκεκριμένης εξαίρεσης για τον δανέζικο γρίπο δεν αναμένεται να επηρεάσει σημαντικά το επίπεδο προστασίας εντός της περιοχής. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (6)
                  
                  
                     Η κοινή σύσταση σχετικά με την περιοχή περιορισμού αλιείας για το φασί Ατλαντικού προτείνει περαιτέρω την αντικατάσταση, στο παράρτημα V μέρος Γ σημείο 2.2 στοιχείο γ) του κανονισμού (ΕΕ) 2019/1241, του όρου «τράτες βυθού» από τον όρο «τράτες βυθού με πόρτες». Η ΕΤΟΕΑ ανέλυσε τα στοιχεία που υπέβαλαν τα κράτη μέλη και κατέληξε στο συμπέρασμα ότι η προτεινόμενη αλλαγή είναι πιθανό να άρει τυχόν αμφισημία του κανονισμού και να παρέχει επίπεδα προστασίας τα οποία είναι τουλάχιστον ισοδύναμα, και πιθανότατα υψηλότερα, από αυτά που επί του παρόντος προβλέπονται στον κανονισμό (ΕΕ) 2019/1241. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (7)
                  
                  
                     Η κοινή σύσταση σχετικά με την περιοχή περιορισμού αλιείας για το φασί Ατλαντικού πρότεινε επίσης να συμπεριληφθεί στον κατάλογο σκαφών που ορίζεται στο παράρτημα V μέρος Γ σημείο 2.4 του κανονισμού (ΕΕ) 2019/1241, μετά την έναρξη ισχύος του παρόντος κανονισμού, μέγιστο μήκος σκάφους 24 μέτρων για τις δοκότρατες. Η ΕΤΟΕΑ ανέλυσε τα στοιχεία που υπέβαλαν τα κράτη μέλη και κατέληξε στο συμπέρασμα ότι ο συγκεκριμένος περιορισμός θα εξασφαλίσει επίπεδα προστασίας τα οποία είναι τουλάχιστον ισοδύναμα με αυτά που επί του παρόντος προβλέπονται στον κανονισμό (ΕΕ) 2019/1241. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (8)
                  
                  
                     Η κοινή σύσταση που υπέβαλαν τα κράτη μέλη σχετικά με την περιοχή περιορισμού αλιείας για τη σαρδελόρεγγα πρότεινε να συνεχιστεί για χρονικό διάστημα τριών ετών η πρακτική της άρσης της απαγόρευσης στην περιοχή περιορισμού αλιείας για τη σαρδελόρεγγα για σκάφη με συγκεκριμένα εργαλεία από την 1η Ιουλίου έως την 31η Οκτωβρίου, όπως προβλέπεται στον κατ’ εξουσιοδότηση κανονισμό (ΕΕ) αριθ. 1395/2014 (4) της Επιτροπής για την περίοδο έως την 31η Δεκεμβρίου 2020. Η ΕΤΟΕΑ ανέλυσε τα αποδεικτικά στοιχεία που υπέβαλαν τα κράτη μέλη σχετικά με την περιοχή περιορισμού αλιείας για τη σαρδελόρεγγα και κατέληξε στο συμπέρασμα ότι δεν υπάρχει σαφής ένδειξη ότι η άρση της απαγόρευσης στην περιοχή περιορισμού αλιείας για τη σαρδελόρεγγα από το 2017 προκάλεσε ζημία στα αποθέματα ρέγγας. Η ΕΤΟΕΑ κατέληξε περαιτέρω στο συμπέρασμα ότι είναι απίθανο η άρση της απαγόρευσης στην περιοχή περιορισμού αλιείας για τη σαρδελόρεγγα να οδηγήσει σε χαμηλότερα επίπεδα προστασίας από ό,τι ισχύει επί του παρόντος. Ωστόσο, η ΕΤΟΕΑ παρατήρησε ότι απαιτούνται περισσότερα έτη παρακολούθησης της αλιείας προκειμένου να αποδειχθεί ότι θα διατηρηθούν ισοδύναμα επίπεδα προστασίας. Η ΕΤΟΕΑ πρότεινε, κατά συνέπεια, να επαναξιολογηθεί ο αντίκτυπος της άρσης της απαγόρευσης έπειτα από τρία έτη παρακολούθησης. Τα κράτη μέλη δεσμεύτηκαν να παρακολουθούν τον αντίκτυπο της άρσης της απαγόρευσης στην περιοχή περιορισμού αλιείας για τη σαρδελόρεγγα κατά το εν λόγω διάστημα με τη συλλογή των δεδομένων που ορίζονται στην κοινή τους σύσταση όσον αφορά το παρεμπίπτον αλίευμα ρέγγας στην αλιεία σαρδελόρεγγας. Αυτά τα δεδομένα θα υποβάλλονται προς αξιολόγηση από την ΕΤΟΕΑ. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (9)
                  
                  
                     Επομένως, ο κανονισμός (ΕΕ) 2019/1241 θα πρέπει να τροποποιηθεί αναλόγως.
                  
               
                     (10)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) 2019/1241 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 198 της 25.7.2019, σ. 105.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  https://stecf.jrc.ec.europa.eu/documents/43805/2786172/STECF+PLEN+20-03.pdf, σ. 93-105 (περιοχή περιορισμού αλιείας για τη σαρδελόρεγγα) και σ. 106-113 (περιοχή περιορισμού αλιείας για το φασί Ατλαντικού).
         
            (4)  Κατ’ εξουσιοδότηση κανονισμός (ΕΕ) αριθ. 1395/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα (ΕΕ L 370 της 30.12.2014, σ. 35).
      
      
         
            ΠΑΡΑΡΤΗΜΑ
            Το μέρος Γ του παραρτήματος V του κανονισμού (ΕΕ) 2019/1241 τροποποιείται ως εξής:
            
                        1)
                     
                     
                        το σημείο 2.2 τροποποιείται ως εξής:
                        
                                    α)
                                 
                                 
                                    το στοιχείο γ) αντικαθίσταται από το ακόλουθο κείμενο:
                                    
                                                «γ)
                                             
                                             
                                                σκάφη των οποίων η ισχύς μηχανών υπερβαίνει τα 221 kW επιτρέπεται να χρησιμοποιούν τράτες βυθού με πόρτες και ζευγαρωτά σκάφη των οποίων η συνδυαστική ισχύς μηχανών υπερβαίνει τα 221 kW επιτρέπεται να χρησιμοποιούν ζευγαρωτές τράτες βυθού, εφόσον τα εν λόγω σκάφη δεν ασκούν κατευθυνόμενη αλιεία φασιού Ατλαντικού ή γλώσσας και τηρούν τους σχετικούς κανόνες για το μέγεθος ματιών που περιλαμβάνονται στο μέρος Β του παρόντος παραρτήματος·»·
                                             
                                          
                              
                                    β)
                                 
                                 
                                    προστίθεται το ακόλουθο στοιχείο δ):
                                    
                                                «δ)
                                             
                                             
                                                σκάφη των οποίων η ισχύς μηχανών υπερβαίνει τα 221 kW επιτρέπεται να χρησιμοποιούν δανέζικους γρίπους, εφόσον τα εν λόγω σκάφη συμμορφώνονται με το μέγεθος ματιών που προβλέπεται στο σημείο 1.1 του μέρους Β του παρόντος παραρτήματος.»·
                                             
                                          
                              
                  
                        2)
                     
                     
                        το σημείο 2.4 αντικαθίσταται από το ακόλουθο κείμενο:
                        
                                    «2.4.
                                 
                                 
                                    Σκάφη με άδεια αλιείας εντός της περιοχής που αναφέρεται στο σημείο 2.1 συμπεριλαμβάνονται σε κατάλογο που παρέχεται στην Επιτροπή από κάθε κράτος μέλος. Η συνολική ισχύς των μηχανών των σκαφών που αναφέρονται στο σημείο 2.2 στοιχείο α) εντός του καταλόγου δεν υπερβαίνει τη συνολική ισχύ των μηχανών που αποδεικνύεται ότι διέθετε κάθε κράτος μέλος την 1η Ιανουαρίου 1998. Τα αδειοδοτημένα αλιευτικά σκάφη διαθέτουν άδεια αλιείας σύμφωνα με το άρθρο 7 του κανονισμού (ΕΚ) αριθ. 1224/2009. Από την 1η Ιουλίου 2021 μόνο δοκότρατες με μέγιστο συνολικό μήκος 24 μέτρα μπορούν να προστεθούν στον εν λόγω κατάλογο.»·
                                 
                              
                  
                        3)
                     
                     
                        στο σημείο 4 προστίθενται οι ακόλουθες παράγραφοι:
                        «Κατά παρέκκλιση της τρίτης περίπτωσης του πρώτου εδαφίου, η εν λόγω περίπτωση δεν εφαρμόζεται έως την 31η Δεκεμβρίου 2023 σε αλιεία με τα ακόλουθα εργαλεία:
                        
                                    α)
                                 
                                 
                                    συρόμενα εργαλεία με μέγεθος ματιών μικρότερο των 32 mm,
                                 
                              
                                    β)
                                 
                                 
                                    γρι γρι, ή
                                 
                              
                                    γ)
                                 
                                 
                                    απλάδια δίχτυα, δίχτυα εμπλοκής, μανωμένα δίχτυα και παρασυρόμενα δίχτυα με μέγεθος ματιών μικρότερο των 30 mm.
                                 
                              Τα κράτη μέλη που έχουν άμεσο διαχειριστικό συμφέρον υποβάλλουν έως τις 15 Δεκεμβρίου 2023 στην Επιτροπή τα δεδομένα παρακολούθησης που δικαιολογούν την παρέκκλιση.».